**Tezat e masterit për diskutim publik të miratuara nga Departamenti i Mësimdhënies Lëndore**

**Me datë 24.09.2024**

|  |
| --- |
| **Vendimet për DISKUTIM PUBLIK**  |
| # | **Kandidati** | **Specializimi** | **Tema e punimit** | **Komisioni** |
| 1 | Albana Bajraktari | Mës. Gjeografi | Vështirësitë në zbatimin e kurrikulës së re nga ana e mësimdhënëseve në lëndën e gjeografisë | Kryetar/e | Arsim Ejupi |
| Mentor/e | Nusret Pllana |
| Anetar/e | Vlora Sylaj |
| 2 | Ardita Hajrizi | Mës. Gjeografi | Ndikimi i punës në grupe në rezultatet e të nxënit në lënden e gjeografisë | Kryetar/e | Tomor Çela |
| Mentor/e | Nusret Pllana |
| Anetar/e | Sedat Baraliu |
| 3 | Valon Kryeziu | Mës. Gjeografi | Roli i Gjeografisë në edukimin e nxënësve për rëndësinë e ujërave | Kryetar/e | Tomor Çela |
| Mentor/e | Valbon Bytyqi |
| Anetar/e | Veli Kryeziu |
| 4 | Arianit Paçarizi | Mës.GJLSH  | Përfshirja e historisë së gjuhës shqipe në nivelin 6-9 në mësimdhënie. | Kryetar/e | Xhavit Beqiri |
| Mentor/e | Naser Pajaziti |
| Anetar/e | Jehona Ferizi Miftari |
| 5 | Lulzim Zymberi | Mës.Histori | Integrimi i Historisë së Kosovës gjatë viteve 1990-1999 në tekstet shkollore të klasës IX | Kryetar/e | Bahtije Gërbeshi Zylfiu |
| Mentor/e | Veli Kryeziu |
| Anetar/e | Sedat Baraliu |
| 6 | Shqipdona Sejdija | Mës.Histori | Ndikimi i të mësuarit aktiv në përvetësimin e njohurive në lëndën e historisë | Kryetar/e | Bahtije Gërbeshi Zylfiu |
| Mentor/e | Sedat Baraliu |
| Anetar/e | Veli Kryeziu |

# **Kandidati/ja: 1. Albana Bajraktari**

**Tema: Vështirësitë në zbatimin e kurrikulës së re nga ana e mësimdhënëseve në lëndën e gjeografisë**

**ABSTRAKT**

Tema e këtij hulumtimi ka të bëjë me vështirësitë që hasen në zbatimin e kurrikulës së re nga ana e mësimdhënësve të gjeografisë. Ideja erdhi ngase shumica e mësimdhënësve në vendin tonë kanë vështirësi në këtë proces. Qëllimi kryesor i ketij studimi është që të identifikojë dhe analizoj vështiresitë aktuale në zbatimin e reformës kurrikulare me të cilat ballafaqohen mësimdhënësit e gjeografisë duke u bazuar në vështirësitë që hasin në arritjen e rezultateve të të nxënit për kompetenca, vlerësimin e nxënësve, tekstet mesimore dhe planifikim. Gjeografia është shkenca e vendit, hapësirës dhe mjedisit e cila jep një kontribut të veçantë për përgatitjen e nxënësve për jetën dhe funksionimin e tyre në një shoqëri globale dhe të ndërvarur dhe pikërisht kjo ndërlidhet me mënyrën e zbatimit të kurrikulës. Hulumtimi u prezantua në pesë kapituj. Kapitulli i parë e përbënë hyrja, që paraqet një kontekst të përgjithshëm që ndërlidhet me fenomenin e studimit.

Kapitullin e dytë është bërë shtjellimi i literatures nga autor vendas dhe të huaj. Kapitulli i tretë përmbanë metodologjinë ku përfshihen qëllimi i hulumtimit, pyetja, hipoteza hulumtuese dhe instrumenti të cilin e përdorim për mbledhjen e të dhënave. Në kapitullin e katërt kemi përpunuar analizen e të dhënave dhe në kapitullin e pestë janë përfshirë diskutimet dhe konkludimet.

Popullatën e hulumtimit e përbëjnë mësimdhënësit e gjeografisë në Kosovë, të cilët ishin pjesë e zbatimit të Kurrikulës së re. Nga kjo popullatë përzgjodhëm gjithsej 68 mësimdhënës, nga të gjitha anët e Kosovës, të cilët janë zbatues të kurrikulës së re. Për realizimin e hulumtimit është përcaktuar për instrument: Pyetësori për mësimdhënës, i strukturuar, për grumbullimin e të dhënave sasiore. Gjatë realizimit të hulumtimit me anë të pytësorit mora opinionet e mësimdhënësve të gjeografisë të cilët e kanë plotësuar pyetësorin në mënyrë elektronike.

Rezultatet e këtij hulumtimi na shërbyen që të qartësojmë nivelin e zbatimit të kurrikulës në lënden e gjeografisë në shkolla, sfidat që po kalon arsimi në zbatimin e kurrikulës së re, si dhe vështirësitë që hasen gjatë zbatimit të saj.

**Fjalët kyçe**: *Kurrikulë, gjeografi, shkollë fillore, vështirësi, zbatim, etj.*

# **Kandidati/ja: 2. Ardita Hajrizi**

**Tema: Ndikimi i punës në grupe në rezultatet e të nxënit në lënden e gjeografisë**

**ABSTRAKTI**

Mësimdhënia si proces planifikohet, drejtohet, organizohet nga mësimdhënësi sipas stileve të të nxënit dhe me pjesëmarrjen aktive të nxënësve, ku përvetësohen njohuri, përdoren metoda, ndërvepruese, zhvillohen aftësitë, shkathtësitë, formohen shprehitë si dhe ndodh formimi tërësor i personalitetit të nxënësve. Gjeografia është shkenca e vendit, hapësirës dhe mjedisit e cila jep një kontribut të veçantë për përgatitjen e nxënësve për jetën dhe funksionimin e tyre në një shoqëri globale dhe të ndërvarur. Nga kjo shihet se në mesin e komponentëve vend me rëndësi mund të zënë metodat, teknikat dhe posaçërisht forma e punës me grupe e cila është rruga përmes së cilës arrrijmë qëllimet tona në procesin e të nxënit. Synimi i këtij hulumtimi është të kuptohet se çfarë ndikimi ka përdorimi i metodës puna ne grupe në lehtësimin e ndarjes së ideve, trajtimin e problemeve dhe motivimin e nxënësve në të nxënit e lëndës së gjeorafisë. Pyetja hulumtuese: Sa ka ndikim përdorimi i metodës puna në grupe në motivimin e nxënësve në të nxënë në lëndën e gjeografisë. Hipoteza: Nëse përdoret metoda puna në grupe sipas rregullave didaktike atëherë nxënësit do të jenë të motivuar, do të ndajnë ide dhe përvoja me njëri tjetrin, do të zgjidhin probleme etj. Qëllimi i këtij hulumtimi pra është qasja e metodave të përshtatshme për nxënien më të lehtë për nxënësit andaj dizajnimi i këtij hulumtimit është kuazi eksperimental, me metoda të përziera (sasiore dhe cilësore) dhe është realizuar me tre klasë të shtata në shkollën fillore të mesme të ulët “Dardania” në Prishtinë (si mostra të qëllimshme), ku njëra klasë kishte rolin e grupit eksperimental kurse tjetra kishte rolin e grupit të kontrollit. Si instrumente të mbledhjes së të dhënave kemi përdorur dy teste (paratesti, pastesti). Te klasa eksperimentale do të punohet me metodën puna në grupe ndërsa të klasa kontrollë me metodë tradicionale dhe në fund me ndihmën e para testit dhe pas testit do të paraqiten dallimet dhe krahasimet në të dy klasat. Po ashtu një pyetësor me nxënës dhe një intervistë për mësimdhënësit. Me anë të të dhënave të fituara përmes pyetësorëve kemi arritur të fitojm rezultate të cilat kanë sjellur rezultate pozitive për një nxënie efektive.

**Fjalët kyçe:** *Mësimnxënie, puna në grupe, raportet nxënës-nxënës, nxënësi në qendër të vëmendjes, mësim efektiv, rezultatet e të nxënit etj.*

**Kandidati/ja: 3. Valon Kryeziu**

Tema: **Roli i Gjeografisë në edukimin e nxënësve për rëndësinë e ujërave**

**ABSTRAKT**

Ky hulumtim ka për qëllim të analizojë rolin e gjeografisë në edukimin e nxënësve të shkollave të mesme të ulëta për ujërat, që ishte edhe motivi im kryesor për përzgjedhjen e kësaj teme. Si gjeograf, por edhe si mësimdhënës, kam parë që nxënësit tanë kanë mungesë të informacioneve rreth temës së ujërave. Në këtë hulumtim janë të përfshira mendimet e nxënësve dhe mësimdhënësve sa i përket shfrytëzimit, ruajtjes, ndotjes dhe trajtimit të ujërave. Njeriu është i lidhur me mjedisin në të cilin jeton dhe vepron. Rëndësia e mbrojtjes së ujërave është e përfshirë edhe në Kurrikulën Bërthamë të Kosovës, kështu edhe kontributi i mësimdhënësve në edukimin e nxënësve është i pashmangshëm, në atë mënyrë që të arrihet stabilitet në mes të mësimit praktik dhe shfrytëzimit të ujërave. Ky hulumtim konfirmon nevojën e rishikimit të sistemit edukativ sepse ekziston një nevojë e menjëhershme për vetëdijesimin e nxënësve për ujërat dhe rëndësinë që ka mjedisi në përgjithësi në jetën tonë.

Për mbledhjen e të dhënave dhe marrjen e rezultateve është përdorur metodologjia mikse (kualitative dhe kuantitative), në mënyrë që të dhënat të pasqyrojnë sa më mirë realitetin e informacioneve që posedojnë nxënësit dhe mendimet e mësimdhënësve. Rezultatet janë analizuar me softuerin SPSS, janë kryer disa analiza si psh. ANOVA, regresioni linear, Chi- square dhe korrelacioni. Si instrumente hulumtimi janë përdorur pyetësori për nxënës dhe intervista për mësimdhënës. Pyetësori për nxënës përmban 15 pyetje të mbyllura ndërsa intervista me mësimdhënës përmban 10 pyetje të hapura. Mostër e hulumtimit janë 130 nxënës të shkollave të mesme të ulëta, klasat VI-IX dhe 10 mësimdhënës të Gjeografisë. Pyetësori me nxënës u zhvillua në dy shkolla, “Gjergj Kastrioti Skënderbeu” dhe “Lidhja e Prizrenit”, të dy këto shkolla në Komunën e Suharekës. Gjithashtu është analizuar përmbajtja e teksteve shkollore të Gjeografisë, duke evidentuar njësitë ku bëhet fjalë për ujëra.

Nga analiza e të dhënave të fituara nga intervistat dhe pyetësorët, mësimdhënësit dhe nxënësit treguan interesim për temën e ujërave, e vlerësuan lart si temë gjatë mësimit të Gjeografisë dhe kërkuan rishikim të teksteve aktuale të Gjeografisë duke shtuar më shumë përmbajtje me temë ujërat.

**Fjalët kyçe:** *Edukim, gjeografi, mësimdhënës, nxënës, ujëra.*

# **Kandidati/ja: 4. Arianit Paçarizi**

Tema: **Përfshirja e historisë së gjuhës shqipe në nivelin 6-9 në mësimdhënie.**

**ABSTRAKT**

Qëllimi: Ky studim synon të analizojë përfshirjen e historisë së gjuhës shqipe në mësimdhënie për nivelet 6-9 në Kosovë. Qëllimi është të kuptohet mënyra e përfshirjes së kësaj historie në kurrikula, cilësia e materialeve didaktike, metodologjitë e përdorura, dhe ndikimi i tyre në formimin e identitetit kulturor dhe gjuhësor të nxënësve.

Metodologjia: Studimi përdor metodologji kuantitative, përmes pyetësorëve të zhvilluar për mësimdhënësit dhe nxënësit e klasave 6-9 në rajonin e Malishevës.

Të dhënat e mbledhura janë analizuar përmes programit SPSS, duke përdorur analizë statistikore për të vlerësuar lidhjet dhe korrelacionet mes variablave të ndryshëm.

Rezultatet: Rezultatet tregojnë se 81.7% e mësimdhënësve besojnë se përfshirja e historisë së gjuhës shqipe ndihmon në përmirësimin e aftësive gjuhësore të nxënësve. Gjithashtu, 70% e mësimdhënësve mendojnë se është jashtëzakonisht e rëndësishme të organizohen trajnime për përfshirjen më të mirë të kësaj historie në mësimdhënie. Nga ana tjetër, 63.3% e nxënësve shprehin interes të madh për të mësuar historinë e gjuhës shqipe, dhe 71.7% ndjejnë se janë jashtëzakonisht të motivuar për të studiuar gjuhën shqipe pasi kanë mësuar historinë e saj.

Përfundimet: Studimi tregon se përfshirja e historisë së gjuhës shqipe në mësimdhënie ka një ndikim pozitiv në zhvillimin e aftësive gjuhësore dhe formimin e identitetit kulturor të nxënësve. Trajnimet e specializuara për mësimdhënësit dhe përmirësimi i materialeve didaktike janë të nevojshme për të rritur cilësinë e mësimdhënies dhe për të inkurajuar një angazhim më të madh nga ana e nxënësve.

**Fjalë kyçe:** *Historia e gjuhës shqipe, mësimdhënie, nivel 6-9, identitet kulturor, aftësi gjuhësore, metoda mësimore, materiale didaktike, trajnime për mësimdhënësit, SPSS, pyetësorë.*

# **Kandidati/ja: 5. Lulzim Zymberi**

Tema: **Integrimi i Historisë së Kosovës gjatë viteve 1990-1999 në tekstet shkollore të klasës IX**

**ABSTRAKT**

Në këtë temë masteri do të trajtojmë integrimin e Historisë së Kosovës në vitet 1990- 1999 në librin e Historisë së klasës së IX. Duke marrë parasysh materialin e mangët rreth trajtimit të këtyre temave në librat shkollor, e kemi parë të arsyeshme trajtimin e kësaj teme.

Ngjarjet të cilat kanë ndodhur në Kosovë gjatë viteve 1990-1999 janë ngjarje të një rëndësie shumë të madhe dhe vendimtare për çlirimin e Kosovës nga pushtuesi serb, ato janë: Rrënimi i Autonomisë së Kosovës; Demonstratat e viteve të 90-ta; Helmimet e nxënësve 1990; Formimi i Lidhjes Demokratike të Kosovës; Deklarata e 2 Korrikut 1990; Kushtetuta e Kaçanikut; Referendumi për Pavarësi 1991; Zgjedhjet e para demokratike të vitit 1992; Protestat e studentëve 1997; Dalja në skenë e Ushtrisë Çlirimtare të Kosovës; Rënia e familjes Jashari; Masakra e Reçakut; Konferenca e Rambujesë; Bombardimet e NATO-s; Çlirimi i Kosovës.

Qëllimi i këtij punimi është që të nxjerrim një pasqyrë të përfshirjes të ngjarjeve të lartcekuri në kurrikulën e Arsimit në Kosovë dhe librin e Historisë së klasës IX, për zhvillimet historike të ngjarjeve gjatë viteve 1990-1999 të vendit tonë, në mënyrë që këto ngjarje historike të kenë një integrim më të mirë në librat e Historisë së klasës IX.

Sa i përket metodologjisë së këtij punimi, për realizimin e tij kemi marrë për bazë disa metoda, si: metodën deskriptive dhe metodën cilësore; ndërsa për instrument kemi përdorur intervistën e gjysmëstrukturuar dhe analizën e tekstit shkollor të Historisë të klasës IX. Hipoteza e përgjithshme në këtë punim është ngjarjet e ndodhura në Kosovë gjatë viteve 1990-1999 janë shumë pak të integruara në librat e Historisë për klasën e IX, ndërsa pyetja kryesore e hulumtimit është sa janë të integruara ngjarjet e ndodhura në Kosovë gjatë viteve 1990-1999 në librin e

Historisë për klasën e IX? Përmes analizës së rezultateve dhe analizës së teksteve shkollore të Historisë nga shtëpi botuese të ndryshme kemi arritur që të vërtetojmë hipotezat e ngritura, se integrimi i këtyre ngjarjeve në librat e Historisë së klasës së IX është i mangët, ka ende vend për t’i shtjelluar më shumë këto ngjarje.

**Fjalët kyçe:** *Kosovë, ngjarje historike, integrim, tekstet shkollore, vitet 1990-1999.*

# **Kandidati/ja: 6. Shqipdona Sejdija**

Tema: **Ndikimi i të mësuarit aktiv në përvetësimin e njohurive në lëndën e historisë**

**ABSTRAKT**

Ndikimi i të mësuarit aktiv në përvetësimin e njohurive në lëndën e historisë është një temë e rëndësishme në fushën e arsimit dhe pedagogjisë. Metodat e mësimit aktiv janë ato që inkurajojnë pjesëmarrjen e studentëve në mësim duke i përfshirë ata në aktivitete të ndryshme, siç janë diskutimet në grup, simulimet, vizitat e fushës, dhe projekte të ndryshme. Këto metoda jo vetëm që e bëjnë mësimin më interesant për studentët, por gjithashtu ndihmojnë në përmirësimin e kuptimit dhe përvetësimit të materialeve të historisë. Për shembull, nëpërmjet diskutimeve në grup, studentët mund të shqyrtojnë ngjarje historike nga perspektiva të ndryshme dhe të zhvillojnë aftësitë e tyre analitike dhe kritike duke argumentuar dhe mbrojtur pikëpamjet e tyre. Simulimet historike ofrojnë një përvojë immersive ku studentët mund të jenë pjesë e ngjarjeve historike dhe të ndiejnë përvojën e atyre momenteve në mënyrë më të ngushtë.

Përvojat e mësimit aktiv ndikojnë në përvetësimin e njohurive në mënyrë më të thellë dhe të qëndrueshme. Kjo është për shkak të pjesëmarrjes aktive të studentëve dhe përdorimit të tyre të aftësive të analizës dhe interpretimit të informacionit historik.

Qëllimi kryesor i këtij studimi ishte që të hulumtojmë dhe të paraqesim ndikimin e të mësuarit aktiv në në përvetësimin e njohurive në lëndën e historisë.

Në hulumtim është përdorur metoda e hulumtimit në veprim. Ky hulumtim është kuazi eksperimental, ku nxënësit u ndanë në dy grupe, njëri ishte grupi eksperimental dhe tjetri ishte grupi i kontrollit. Në grupin eksperimental njësitë mësimore janë realizuar duke përdorur të mësuarit aktiv.

Mostra ishte e qëllimshme, ku u përfshihnë 60 nxënës të klasëve të nënta të dy shkollave, të asaj “Iliria” si dhe të shkollës “Hasan Prishtina”, të komunës së Prishtinës. Hulumtimi përmbanë një kombinim të aspekteve cilësore dhe sasiore. Gjithashtu, në hulumtim janë përfshirë edhe 8 mësimdhënës në shërbim.

**Fjalët kyqe**: *mësimi, nxënësit, aktiv, mësimdhënësit, shkolla.*